遊三井觀
作者：陸游
朝代：宋

paragraphs: 三井久知名，暇日偶一訪。
棟宇壞欲盡，基址尚閎壯。
畫牆皆國工，烟雲儼天仗。
旌旄亞戈戟，佩玉雜弓䩨。
太古實傑作，筆落九天上。
吳生名擅世，睥睨未肻讓。
規模遠有考，意象豪不放。
最奇老癯仙，骨立神愈王。
石恪雖少怪，用筆亦跌宕。
兩姝淡蛾眉，非復火食狀。
塵埃久侵蝕，風雨無蓋障。
好事未易逢，寜能久亡恙。
雍洛劫火餘，妙迹盡凋喪。
斯遊恐難繼，佇立增悄愴。